Στέφαν Κίντερμαν

Ο Στέφαν Εμάνουελ Συλβέστερ Κίντερμαν (γερμ. Stefan Emanuel Sylvester Kindermann, γενν. 28 Δεκεμβρίου 1959 στη Βιέννη) είναι Αυστριακός διεθνής γκρανμαίτρ του σκακιού.«Stefan Kindermann», FIDE Player Profile, www.fide.com Αντιπροσώπευσε τόσο την Αυστρία όσο και τη Γερμανία σε οκτώ συνολικά Ολυμπιάδες σκακιού, ενώ έγραψε και πολλά βιβλία για το σκάκι.

Ο πατέρας του Στέφαν Κίντερμαν, ο Γκότφρηντ-Καρλ, δέχθηκε μια θέση καθηγητή στο Μόναχο το 1967 και έτσι εγκαταστάθηκε με την οικογένειά του εκεί, όπου σε ηλικία 12 ετών ο Στέφαν εγγράφηκε στον σκακιστικό σύλλογο Post SV München. Το 1978 κέρδισε το κύπελλο Dähne και τότε πήρε την απόφαση να ασχοληθεί επαγγελματικά με το σκάκι.

Ο Κίντερμαν κέρδισε τα σκακιστικά τουρνούα του Μπηλ το 1986 και του Στάρυ Σμόκοβετς το 1987. Το 1988 πήρε τον τίτλο του διεθνούς γκρανμαίτρ. Το 1989 κέρδισε το «Σκακιστικό Φεστιβάλ» του Μπαντ Βερισόφεν, όπου συμμετείχε και ο Τόνυ Μάιλς. Μεγάλη επιτυχία του ήταν η πρώτη θέση στο τουρνουά Βίντμαρ Μεμόριαλ, στο Πτούι της ΣλοβενίαςThe World Chess Championship Zonals 1995-1997, www.mark-weeks.com Mark Weeks, το 1995. Eξασφάλισε έτσι τη συμμετοχή του στη «νοκ-άουτ» φάση του Παγκόσμιου σκακιστικού πρωταθλήματος, όπου όμως αποκλείσθηκε στον δεύτερο γύρο από τον Βραζιλιανό γκρανμαίτρ Ζιλμπέρτου Μίλος.

Ο Κίντερμαν συμμετέσχε με την ομάδα της Γερμανίας σε 6 σκακιστικές Ολυμπιάδες, από το 1982 έως το 1994. Το 2005 μετεγγράφηκε στην αυστριακή σκακιστική Ομοσπονδία και συμμετέσχε με την αυστριακή ομάδα στις Ολυμπιάδες της Δρέσδης το 2008 και της Κωνσταντινουπόλεως το 2012. Τα καλύτερα αποτελέσματά του σημειώθηκαν στην 26η Σκακιστική Ολυμπιάδα το 1984 και στην 28η Σκακιστική  Ολυμπιάδα το 1988 (αμφότερες διεξάχθηκαν στη Θεσσαλονίκη), στις οποίες έφερε σκορ 7,5/11 και τερμάτισε 4ος και 6ος αντιστοίχως.Stefan Kindermann Chess Olympiad results, www.olimpbase.org

Αντιπροσώπευσε επίσης τη Γερμανία στο Ευρωπαϊκό Σκακιστικό Πρωτάθλημα Ομάδων δυο φορές, το 1983 και το 1989, και άλλες δύο φορές την Αυστρία, το 2009 και το 2011. Κέρδισε το χάλκινο ομαδικό μετάλλιο και τερμάτισε τέταρτος στη διοργάνωση αυτή στη Χάιφα το 1989.Stefan Kindermann European Team Chess Championship Results, www.olimpbase.org

Στην επαγγελματική του σταδιοδρομία ο Κίντερμαν ανήκε επί πολλά έτη στον σύλλογο Μπάγερν Μονάχου, με την οποία κέρδισε εννέα πρωταθλήματα Γερμανίας. Αργότερα, το 2009, μετεγγράφηκε στον σύλλογο MSA Zugzwang του Μονάχου. Στο αυστριακό πρωτάθλημα συμμετείχε με τους συλλόγους Merkur Graz και Sparkasse Jenbach.

Ο Κίντερμαν συνέγραψε αρκετά βιβλία για το σκάκι, μεταξύ των οποίων ένα για τη γαλλική άμυνα (παραλλαγή Winawer) το 2001, ένα για την ολλανδική άμυνα το 2002 και ένα για την ισπανική παρτίδα (παραλλαγή ανταλλαγής) το 2005. Εκτός αυτών, γράφει την εβδομαδιαία στήλη για το σκάκι στη γνωστή εφημερίδα Süddeutsche Zeitung.

Μαζί με τους Γκέραλντ Χέρτνεκ, Ρόμαν Κρούλιχ και Ντιγιάνα Ντένγκλερ, ο Κίντερμαν ίδρυσε τη «Σκακιστική Ακαδημία του Μονάχου» το 2005, Δύο χρόνια αργότερα ίδρυσε και το Ίδρυμα Σκακιού του Μονάχου, που βοηθεί τα μειονεκτούντα παιδιά. Ο ίδιος έχει μία κόρη.

Παραπομπές

Εξωτερικοί σύνδεσμοι


Κατηγορία:Αυστριακοί σκακιστές
Κατηγορία:Γερμανοί σκακιστές